Sipilä kuvaili itse tekemäänsä nuijaa ”karkeahkoksi ja ylisuureksi päätöksenteon työkaluksi”.

Pääministeri, keskustan puheenjohtaja Juha Sipilä esitteli Vantaalla itse tekemänsä nuijan. JARNO KUUSINEN/AOP

Innokkaana autotallirakentelijana tunnettu pääministeri Juha Sipilä esitteli keskustan eduskuntaryhmän kesäkokouksessa Vantaalla tiistaina uusimman aikaansaannoksensa.

Kyse on nuijasta, jonka tekoprosessi sai alkunsa, kun Vantaalla sijaitsevassa valtioneuvoston edustuskartanossa Köningstedtissä kaatui viime talvena tammi.

- Sain siitä puolen metrin pätkän, keväällä pilkoin sen vannesahalla kappaleiksi kuivumaan. Viikonloppuna kun mietin, mitkä olisivat terveisinä teille, niin siitä muotoutui vähän karkeahko, ylipainoinen, ylimittainen, ylisuuri päätöksenteon työkalu, Sipilä kuvaili nuijaa keskustaväelle.

Sipilä kertoi mitoittaneensa nuijan siten, että se mahtuu kaikkien eri valiokunnissa istuvien keskustalaisten käsiin.

- Haluan tämän antaa Antti (Kaikkonen) sinulle ja toivon, että se siirtyy stv:n ryhmälle ja sieltä perustuslakivaliokunnalle ja takaisin stv:n ryhmälle ja sitten se tulisi saliin Maurin (Pekkarisen) käteen, kun ruvetaan tekemään salissa päätöksiä, Sipilä viittasi sote-juoksutukseen.

- Sitten se palautuu hallituksen pöydälle ja viimeisenä sitä pitää kädessään tasavallan presidentti, Sipilä jatkoi viitaten siihen, että lait vahvistaa presidentti Sauli Niinistö.

Sipilä kätteli osallistujat ennen kokouksen alkamista. Etualalla Mauri Pekkarinen. OLLI WARIS

Mikään ei niin helppoa kuin etuuksien jakaminen

Sipilä sivuutti muutoin sote-uudistuksen puheessaan. Sipilä perusteli asiaa sillä, että asia on siirtynyt hallituksen pöydältä eduskunnan pöydälle.

Sosiaali- ja terveysvaliokunta päätti maanantain kokouksessaan lopettaa asiantuntijakuulemiset - hallituspuolueiden edustajat voittivat asiaa koskevan äänestyksen äänin 10-7.

Suurimmat aplodit Sipilä sai omiltaan, kun hän piikitteli oppositiota.

- Pidän vihervasemmiston argumentaatiota leikkauksista paitsi objektiivisesti katsottuna virheellisenä myös epäoikeudenmukaisena. Teidän jälkiänne olen yhdessä muun hallituksen kanssa viime vuodet korjannut, Sipilä sanoi.

- Jos ajattelette, että ikääntyvän Suomen talouspolitiikka on seuraavalla vuosikymmenellä vain menojen lisäämistä, niin pieleen menee taas. Jonkun on silloinkin tultava jälkiä korjaamaan. Politiikassa mikään ei ole niin helppoa kuin etuuksien jakaminen, Sipilä lisäsi.

Pääosa Sipilän puheesta oli kertausta jo keskustan puoluekokouksessa esitellystä " luottamuksen apila " -konseptista. Sipilä sijoitti apilan lehdille neljä teemaa: huolenpidon, realistisen vihreyden, vastuunkannon ja osaavan kasvun.

Ennen Sipilää äänessä oli keskustan eduskuntaryhmän puheenjohtaja Antti Kaikkonen, joka linjasi, että elokuun lopussa pidettävässä budjettiriihessä pitää keventää pienituloisten kansalaisten verotusta.

- Nyt ei ole mittavien tuloveroalennusten aika, Kaikkosen viesti kuului.